Oh My English!

Oh My English! ialah sebuah drama bersiri yang bertemakan komedi dan pendidikan di Malaysia yang bersiaran di Astro TVIQ dan Astro Maya HD.

Matlamat
Drama ini merupakan salah satu usaha pihak Astro dengan kerjasama Kementerian Pelajaran Malaysia (KPM) untuk memperbaiki pertuturan di dalam bahasa Inggeris dalam kalangan rakyat Malaysia. Perkara ini juga selaras dengan dasar KPM iaitu ‘Memartabatkan Bahasa Malaysia, Memperkukuh Bahasa Inggeris’ (MBMMBI). Pada tahun 2009, Astro telah bekerjasama dengan KPM untuk menyiarkan rancangan pembelajaran yang bertaraf antarabangsa kepada sekolah-sekolah di seluruh Malaysia melalui program Tanggungjawab Sosial Korporat (CSR), iaitu Kampus Astro. Projek ini juga telah melengkapkan 10,000 buah sekolah di Malaysia dengan kelengkapan set televisyen berskrin rata, dekoder Astro dan 17 buah saluran pendidikan dan maklumat termasuk saluran History, Discovery, National Geographic, Astro Tutor TV, Astro TVIQ dan lain-lain.

Sejak 2018, tidak ada rancangan atau pengumuman untuk meneruskan siri ini. Enam musim dan rancangan telemovie tersebut masih ditunjukkan di saluran Astro terpilih dan tersedia untuk ditonton di Astro On Demand.

Sinopsis

Musim 1
Sebuah sekolah rekaan yang bernama SMK Ayer Dalam mempunyai kelas ‘3 Merah’ yang terkenal sebagai kelas yang mempunyai pelbagai ragam. Tiada guru yang ingin mengajar di kelas ini kerana pelajar-pelajarnya terkenal dengan sikap yang sangat nakal, suka membuat bising dan keputusan akademik mereka yang terburuk di dalam sekolah tersebut. Subjek mereka yang paling tidak digemari ialah bahasa Inggeris.

Akhirnya, muncul seorang guru bahasa Inggeris yang bernama Henry Middleton (lakonan Zain Saidin). Cara pengajaran Henry yang unik dan memberangsangkan telah dapat menarik perhatian dan minat pelajar untuk mempelajari bahasa Inggeris.

Musim 2
Mr. Middleton telah mengubah fikirannya untuk tidak kembali ke UK. Dia menyambung tugasnya di Kelas 3 Merah, dan belajar lebih mendalam tentang negara 'rumah baharu' nya.

Musim 3
Oh My English kembali menemui anda dengan musim yang ke-3! Musim ini para pelajar mengembara di luar kawasan sekolah, bergerak ke masa hadapan, dan masa lalu serta lawatan di luar Ayer Dalam.

Musim 4 - Class of 2015
Kelas 5 Merah akan menghadapi peperiksaan SPM. Hubungan antara Mr. Middleton dan Cikgu Ayu semakin terancam disebabkan kehadiran guru baharu. Taylor Marie Smith dari Amerika telah menyertai program pertukaran pelajar ke SMK Ayer Dalam.

Musim 5 - After School
SYS telah diculik oleh seorang lelaki misteri yang mahu SYS menjadi anak didiknya. SYS memerlukan pertolongan dari Zack dan Jibam. Mereka juga disertai oleh sebuah jam maya A.I iaitu Mia yang sering membetulkan bahasa Inggeris mereka.

Musim 6 - Level Up!
Kelas 3 Merah bakal menerima beberapa orang guru baharu. Antaranya, Mr. James Blond (Mark Odea) seorang yang kelam kabut dan bersahaja. Pada masa yang sama, beliau cuba untuk menawan hati para pelajar namun niat beliau sering disalah anggap dan mengundang padah pada diri sendiri. Zack (Juzzthin) dan Jojie (Nadiya Nisaa) kembali ke SMK Ayer Dalam tetapi kini mereka menjadi guru. Cikgu Jojie mengajar subjek Pendidikan Jasmani (PE) dan Cikgu Zack mengajar Pendidikan Muzik.

Watak

Senarai episod

Penaja rancangan
Vitagen 
Nestle Crunch Wafer 
Magic Sim oleh XPAX
ExxonMobil
Faber Castell

Anugerah dan pencalonan

Rujukan

Pautan luar
 Laman Twitter Oh My English!
 Laman Facebook Oh My English!

Siri drama televisyen Malaysia
Drama terbitan Astro TVIQ